Diari Oficial de la Generalitat Valenciana


Sumari del DOGV 9577, del 18-04-2023 (2023/4015)

RESOLUCIÓ conjunta de 4 d'abril de 2023, de la directora general d'Inclusió Educativa i del director general de Centres Docents, per la qual es dicten instruccions per a la provisió i gestió de productes de suport per a l'alumnat amb necessitats educatives especials escolaritzat en centres educatius de titularitat de la Generalitat.
----------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9577

Data del DOGV
:   18-04-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4015


Data del document
:   04-04-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * educació especial
    * centre d'ensenyament

RESOLUCIÓ conjunta de 4 d'abril de 2023, de la directora general d'Inclusió Educativa i del director general de Centres Docents, per la qual es dicten instruccions per a la provisió i gestió de productes de suport per a l'alumnat amb necessitats educatives especials escolaritzat en centres educatius de titularitat de la Generalitat. [2023/4015]  
La Llei orgànica 2/2006, de 3 de maig, d'educació, modificada per la Llei orgànica 3/2020, de 29 de desembre, per a la millora de la qualitat educativa, estableix que les administracions educatives disposaran els mitjans necessaris perquè l'alumnat assolisca el màxim desenvolupament personal, intel·lectual, social i emocional, així com els objectius establits amb caràcter general, i que, per a aconseguir els fins assenyalats, disposaran del professorat de les especialitats corresponents i de professionals qualificats, així com dels mitjans i materials necessaris per a l'adequada atenció a aquest alumnat. Aquesta llei defineix l'alumnat que presenta necessitats educatives especials com aquell que afronta barreres que limiten el seu accés, presència, participació o aprenentatge, derivades de discapacitat o de trastorns greus de conducta, de la comunicació i del llenguatge, per un període de la seua escolarització o al llarg de tota, i que requereix determinats suports i atencions educatives específiques per a la consecució dels objectius d'aprenentatge adequats al seu desenvolupament.  
El Reial decret legislatiu 1/2013, de 29 de novembre, pel qual s'aprova el text refós de la Llei general de drets de les persones amb discapacitat i de la seua inclusió social, explicita que correspon a les administracions educatives assegurar un sistema educatiu inclusiu en tots els nivells educatius, i es prestarà atenció a la diversitat de necessitats educatives de l'alumnat amb discapacitat, mitjançant la regulació de suports i ajustos raonables per a l'atenció dels qui necessiten una atenció especial d'aprenentatge o d'inclusió.  
El Decret 104/2018, de 27 de juliol, del Consell, pel qual es desenvolupen els principis d'equitat i d'inclusió en el sistema educatiu valencià, té per objecte establir i regular els principis i les actuacions encaminades al desenvolupament d'un model inclusiu en el sistema educatiu valencià per a fer efectius els principis d'equitat i igualtat d'oportunitats en l'accés, participació, permanència i progrés de tot l'alumnat, i aconseguir que els centres docents es constituïsquen en elements dinamitzadors de la transformació social cap a la igualtat i la plena inclusió de totes les persones, en especial d'aquelles que es troben en situació de major vulnerabilitat i en risc d'exclusió. L'escola inclusiva requereix que els espais, serveis, processos, materials i productes puguen ser utilitzats per tot l'alumnat i per les persones membres de la comunitat educativa sense cap classe de discriminació i s'hi incorporen les condicions que asseguren l'accessibilitat física, cognitiva, sensorial i emocional. Per a l'alumnat amb discapacitat o altres necessitats que ho requerisca, es faran ajustos personalitzats o es proveiran materials de suport individualitzats, quan no siga possible la utilització dels mitjans ordinaris disponibles al centre ni la seua adaptació.  
L'Ordre 20/2019, de 30 d'abril, de la Conselleria d'Educació, Investigació, Cultura i Esport, per la qual es regula l'organització de la resposta educativa per a la inclusió de l'alumnat en els centres docents sostinguts amb fons públics del sistema educatiu valencià, determina que quan l'alumnat presenta necessitats específiques de suport educatiu i no són suficients les mesures d'accessibilitat amb mitjans comuns i generalitzats, la conselleria competent en matèria d'educació i els centres docents, dins de l'àmbit de les seues competències, han de facilitar les mesures d'accessibilitat de nivell IV amb mitjans específics o singulars, que consisteixen en la provisió de sistemes augmentatius o alternatius de comunicació, materials singulars, productes de suport, la intervenció d'algun professional especialitzat o l'establiment de mesures organitzatives diferenciades que afecten els espais i els temps. Per a l'alumnat amb necessitats educatives especials derivades de discapacitat que, d'acord amb l'informe sociopsicopedagògic, requereix productes individuals de suport per a millorar la seua autonomia i l'accés al currículum, la direcció del centre ha de fer la sol·licitud a la conselleria competent en matèria d'educació, d'acord amb els criteris i els procediments que dispose la normativa vigent per a aquest tràmit.  
La Norma UNE-EN EKV 1827:2017, aprovada pel Centre Europeu de Normalització i adaptada en l'Estat espanyol per l'Associació Espanyola de Normalització i Certificació (AENOR), sobre la classificació i terminologia de productes de suport per a les persones amb discapacitat, els defineix com a qualsevol producte (incloent-hi dispositius, equips, eines i programari) fabricat especialment o disponible en el mercat per a previndre, compensar, controlar, mitigar o neutralitzar deficiències, limitacions en l'activitat i restriccions en la participació.  
  
D'acord amb tot això, la directora general d'Inclusió Educativa i el director general de Centres Docents, en virtut de les atribucions que els atorga el Decret 105/2019, de 5 de juliol, del Consell, pel qual s'estableix l'estructura orgànica bàsica de la Presidència i de les conselleries de la Generalitat i del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolem:  
  
Primer. Objecte i àmbit d'aplicació  
1. Aquesta resolució té per objecte establir els criteris i procediments per a la provisió i gestió de productes de suport individuals per a l'alumnat amb necessitats educatives especials derivades de discapacitat i escolaritzat en centres educatius de titularitat de la Generalitat en alguns dels nivells educatius d'ensenyaments no universitaris, a partir del segon cicle d'educació infantil.  
2. Mitjançant el procediment regulat en aquesta resolució podran sol·licitar-se els productes de suport següents:  
a) Productes informàtics  
b) Altres adaptacions per a la comunicació  
c) Mobiliari i adaptacions  
3. No és objecte d'aquesta convocatòria la provisió d'equipament de caràcter general de centre i d'aula, que s'ajustarà a les modulacions, els criteris i els procediments determinats per la direcció general competent en matèria de centres docents.  
4. Els productes de suport que es proveeixen mitjançant la present convocatòria estan destinats al seu ús en les activitats programades pel centre en horari escolar. En casos excepcionals i degudament justificats, aquests productes podran ser utilitzats en l'àmbit familiar, per a la qual cosa caldrà formalitzar un acord escrit entre la direcció del centre i la família, en què aquesta es comprometa a l'ús adequat del producte i a la reposició en cas de trencament o robatori en l'àmbit familiar.  
  
Segon. Finalitats dels productes de suport  
Els productes de suport, respecte l'alumnat, tenen les finalitats següents:  
a) Facilitar l'accés i la participació en totes les activitats escolars.  
  
b) Augmentar el nivell d'autonomia i independència.  
c) Possibilitar l'accés a la informació i la comunicació.  
d) Facilitar la mobilitat i el control postural.  
e) Permetre i afavorir la realització de tasques d'higiene.  
  
Tercer. Productes informàtics  
1. Els productes informàtics, ordinadors i tauletes podran sol·licitar-se com a suport individual quan aquests siguen indispensables per a l'accés a la comunicació o als continguts curriculars, després de valorar unes altres adaptacions.  
2. El programari que requerisquen haurà de ser preferiblement lliure. En el cas que no siga possible, l'haurà d'adquirir el centre educatiu per pagament delegat, segons el que estableix la normativa vigent publicada per la direcció general competent en tecnologies de la informació i les comunicacions de la Generalitat.  
3. Únicament pot sol·licitar-se un producte informàtic per alumna o alumne, havent de triar necessàriament entre un ordinador o una tauleta. En el cas que ja disposen d'un d'aquests dispositius, però no s'ajuste a les seues necessitats actuals, el producte haurà de posar-se en disponibilitat, d'acord amb el procediment especificat en el resolc tretzé, perquè puga ser aprofitat per un altre alumne o alumna del mateix centre o d'un altre centre.  
4. El catàleg de productes informàtics és el següent:  
a) Ordinador portàtil amb sistema d'arrancada dual (Lliurex i Windows)  
b) Tauleta amb sistema operatiu Android  
c) Tauleta amb sistema operatiu Windows  
d) Tauleta amb sistema operatiu IOS  
5. Les especificacions d'aquests productes poden consultar-se en la mateixa plataforma en què es realitza el tràmit de sol·licitud.  
  
Quart. Altres adaptacions per a la comunicació  
1. Les adaptacions per a la comunicació que no comporten tauletes o ordinadors podran ser, entre altres:  
a) Equip emissor-receptor individual FM  
b) Teclat adaptat  
c) Comunicador-reproductor  
d) Ratolí adaptat  
e) Commutador extern per a personalitzar el ratolí  
f) Alicorn  
g) Braç articulat   
h) Faristol  
i) Calculadora científica parlant  
j) Impressora braille   
k) Línia braille  
l) Lupa  
m) Màquina d'escriure braille  
2. Les especificacions de les altres adaptacions per a la comunicació, incloent-hi la descripció i el preu recomanable, podran consultar-se en el lloc web de la direcció general amb competències en inclusió educativa.  
  
Cinqué. Mobiliari i adaptacions  
1. El tipus de mobiliari i les adaptacions podran ser, entre altres:  
a) Productes d'ús individual:  
- Abductor de cames  
- Cadira adaptada  
- Reposapeus  
- Taula adaptada  
b) Productes susceptibles d'aprofitament col·lectiu, encara que es proveïsquen pel procediment individual:  
- Adaptador de tassa de vàter  
- Bipedestador  
- Cadira plegable paraigua  
- Cingles i cinturons  
- Falques, posicionadors, semicilindres, corrons i/o tascons posturals  
- Entrenador de la marxa, caminador  
- Grua  
- Llitera  
2. Les especificacions dels productes de mobiliari i adaptacions, incloent-hi la descripció i el preu recomanable, podran consultar-se en el lloc web de la direcció general amb competències en inclusió educativa.  
  
  
Sisé. Valoració i identificació de les necessitats de suport  
1. El procés de valoració i identificació de necessitats de suport s'adequarà al que estableix la Resolució de 23 de desembre de 2021, de la directora general d'Inclusió Educativa, per la qual es dicten instruccions per a la detecció i la identificació de les necessitats específiques de suport educatiu i les necessitats de compensació de desigualtats.  
  
2. Quan l'alumnat requerisca productes de suport com a mesura d'accessibilitat personalitzada, l'informe sociopsicopedagògic, actualitzat en ITACA 3, haurà d'especificar el tipus de producte o productes proposats.  
3. La sol·licitud de mobiliari i adaptacions, recollit en el resolc cinqué, destinats a l'alumnat amb necessitats de suport motrius estarà vinculada a la valoració i seguiment per part del personal fisioterapeuta educatiu funcionari de l'Administració de la Generalitat.  
4. Per a la valoració de la idoneïtat d'un producte de suport, es tindran en compte els criteris següents:  
a) És imprescindible per a l'accés al currículum o a la comunicació i per a la participació en les diferents activitats del centre.  
b) L'alumna o l'alumne no disposa d'un producte amb funcionalitat semblant.  
c) Al centre no existeixen altres productes que puguen ser compartits o reutilitzats.  
d) No hi ha possibilitat de realitzar adaptacions o modificacions en l'equipament ordinari o en els productes ja disponibles, o de sol·licitar accessoris complementaris per a aquests.  
e) En cas de requerir algun element complementari, aquest és compatible amb un altre producte de què ja disposa l'alumna o l'alumne.  
f) L'espai on s'utilitzarà possibilita la instal·lació i l'ús efectiu.  
  
g) Permet, en la mesura del que és possible, l'ús en diferents contextos escolars.  
h) És fàcil d'utilitzar per l'alumna o l'alumne i pel personal educatiu que hi intervé.  
i) El personal que l'ha d'utilitzar disposa dels coneixements necessaris o té possibilitat de formar-se.  
j) L'alumna o l'alumne té els requisits i l'autonomia per al seu ús i manteniment en condicions adequades.  
k) Les competències comunicatives de l'alumna o l'alumne en un altre SAAC permeten realitzar una transició adequada a dispositius electrònics, en el cas de sol·licitar un ordinador o una tauleta per a la comunicació.  
l) Existeix programari lliure amb la mateixa funcionalitat o semblant, quan es requereix equipament informàtic.  
m) Compleix els requisits especificats en la normativa vigent en matèria de protecció de dades.  
5. Per a la selecció dels productes de suport més adequats, els centres educatius podran sol·licitar assessorament a la unitat especialitzada d'orientació de l'àmbit corresponent, mitjançant la seua activació. Segons el cas, aquest assessorament podrà facilitar-lo la mateixa unitat especialitzada d'orientació o el centre d'educació especial, com a centres de recursos, d'acord amb l'article 20 del Decret 105/2021, de 5 d'agost, del Consell, d'organització i funcionament dels centres d'educació especial.  
  
Seté. Sol·licitud  
1. Una vegada actualitzat el corresponent informe sociopsicopedagògic en ITACA 3 i realitzada l'audiència amb la família o representants legals, la direcció del centre, amb la col·laboració del professorat d'orientació educativa, tramitarà la petició a través de l'oficina virtual (https://oficinavirtual.gva.es/oficina\_edu), seleccionant «Centres sense distinció de titularitat > educació especial».  
2. En la sol·licitud s'hauran d'emplenar els apartats següents:  
a) Dades del centre.  
b) Dades de l'alumna o l'alumne.  
c) Nom i descripció del producte de suport.  
d) Justificació del material. En el cas de productes informàtics, s'ha d'especificar el programari lliure a emprar amb el sistema operatiu que requereix.  
e) Pressupostos. S'han d'adjuntar 3 pressuposts originals de 3 empreses diferents en un mateix arxiu, amb les dades següents:  
- Dades de l'empresa: CIF, adreça, telèfon, adreça electrònica.  
- Dades del client (centre educatiu sol·licitant): CIF, adreça, telèfon, adreça electrònica.  
- Data: igual o posterior a la data de publicació d'aquesta resolució.  
- Marca i model del producte.  
- Preu amb IVA desglossat i sumat al total de la factura.  
- Període de garantia.  
Per als productes informàtics no serà necessari sol·licitar ni adjuntar cap pressupost.  
f) Acceptació del fet que la sol·licitud s'ajusta a la convocatòria i que les dades són veraces.  
3. En marcar la casella d'acceptació de la sol·licitud, aquesta quedarà signada i presentada telemàticament, moment en què es generarà un codi identificatiu que el centre haurà de conservar com a referència en cas que necessite fer alguna consulta en relació amb l'expedient.  
4. Si durant el procés de resolució es produeix algun canvi en les circumstàncies de l'alumnat per baixa o trasllat, el centre ha de comunicar-ho a la direcció general competent en inclusió educativa per correu electrònic (vcyesrbxfdabdmcxt@nla.wz). En l'assumpte s'indicarà: productes de suport, codi i nom del centre i número de referència de l'expedient.  
5. Els centres podran realitzar sol·licituds dels productes no informàtics des de l'1 de febrer fins al 30 de setembre de cada any.  
6. Els productes informàtics, es podran sol·licitar durant tot l'any.  
  
Huité. Valoració i resolució d'expedients  
1. Rebudes les sol·licituds, la direcció general competent en inclusió educativa procedirà a la valoració dels expedients.  
2. Si és necessari esmenar la documentació presentada, es notificarà al centre mitjançant l'oficina virtual (OVICE), el qual disposarà de deu dies hàbils des de la notificació per a fer les correccions oportunes, adjuntant en el mateix expedient la documentació requerida. En el cas que, dins d'aquest termini, no es realitzen les esmenes, l'expedient passarà a la situació de desfavorable i el centre haurà de realitzar una nova sol·licitud.  
3. Valorats els expedients, l'òrgan competent els considerarà com a favorables o desfavorables.  
4. En el cas de ser desfavorable, l'òrgan competent haurà de justificar aquesta circumstància, d'acord amb els motius següents:  
a) L'informe sociopsicopedagògic no inclou la informació requerida.  
b) Les necessitats de suport de l'alumna o l'alumne no justifiquen el producte sol·licitat.  
c) La documentació no s'esmena en el termini establit des de la seua notificació a través de l'oficina virtual.  
d) La sol·licitud no especifica clarament el tipus de producte.  
e) El producte sol·licitat no coincideix amb el producte reflectit en el pressupost.  
f) El pressupost presentat està per damunt dels preus mitjans de mercat.  
g) L'alumna o l'alumne disposa de productes amb la mateixa funcionalitat.  
h) El centre disposa de productes amb característiques semblants que poden ser utilitzats per l'alumna o l'alumne.  
i) L'alumna o l'alumne no rep atenció o assessorament de personal de fisioteràpia per a poder utilitzar el producte de rehabilitació motriu en les condicions adequades.  
j) Els ensenyaments per als quals se sol·licita el producte no estan contemplats en la convocatòria.  
5. Els centres educatius podran comprovar l'estat en què es troben les sol·licituds en qualsevol moment, accedint a l'àrea personal en l'oficina virtual (OVICE).  
  
Nové. Provisió de productes de suport  
En cas que l'òrgan competent valore la sol·licitud com a favorable, farà la proposta de provisió per algun dels mecanismes següents: per reutilització de productes o per subministrament de productes nous, prioritzant-se sempre la reutilització si hi ha productes en disponibilitat de les mateixes característiques que es necessite.  
9.1. Reutilització de productes disponibles  
La reutilització de productes es realitzarà en les condicions següents:  
a) En el cas que el producte estiga destinat a alumnat escolaritzat en el mateix centre, la direcció general competent en inclusió educativa ho comunicarà a la direcció d'aquest mitjançant OVICE.  
b) En el cas que la reutilització es realitze en un centre diferent, la direcció general competent en inclusió educativa ho comunicarà al centre receptor mitjançant OVICE perquè puga contactar amb el centre que disposa del material, a fi que procedisquen al seu trasllat. El cost del transport l'assumirà el centre receptor, amb càrrec a les seues despeses ordinàries de funcionament. Una vegada dispose del producte al seu centre, li ho haurà de comunicar a la direcció general competent en inclusió educativa mitjançant correu electrònic a l'adreça ttzxlwbomjlykhpas@ktz.mx.  
9.2. Subministrament de productes nous  
1. Per als productes informàtics, la direcció general competent en inclusió educativa farà la proposta de provisió al Servei d'Informàtica per als Centres Educatius, el qual s'encarregarà de proveir el dispositiu.  
  
2. Per a la resta dels productes de suport (altres adaptacions a la comunicació; mobiliari i adaptacions), se seguirà el procediment següent:  
1r. La direcció general competent en inclusió educativa donarà el vistiplau a un dels 3 pressupostos presentats i ho comunicarà al centre educatiu, a través de l'oficina virtual (OVICE), perquè adquirisca el producte.  
2n. Rebuda la comunicació del pressupost acceptat, el centre educatiu adquirirà el producte de l'empresa que l'ha presentat.  
  
Desé. Recepció dels productes  
Una vegada subministrat el producte de suport al centre, la direcció haurà de realitzar el tràmit de recepció, en funció del tipus de producte:  
1. Productes informàtics  
Una vegada rebut el producte informàtic, el centre haurà de confirmar la recepció en l'aplicació d'inventari corresponent, a través de la pàgina web del SAI (http://sai.edu.gva.es).  
2. Productes adquirits pel centre educatiu  
Una vegada realitzada la compra, el centre realitzarà la recepció del producte en l'oficina virtual (OVICE), adjuntant la factura d'aquest en un termini màxim de quinze dies naturals, perquè puga ser abonada per la direcció general competent en centres docents.  
  
Onzé. Pagament de la despesa dels productes no informàtics  
1. Una vegada rebut el producte i adjuntada la factura en OVICE, a proposta de la direcció general competent en inclusió educativa, la direcció general competent en centres docents procedirà a realitzar el pagament.  
2. Els centres educatius perceptors hauran de justificar la dotació segons el que es disposa en la normativa vigent per la qual es regula i s'exerceix l'activitat i l'autonomia de la gestió econòmica dels centres docents públics no universitaris de la Comunitat Valenciana.  
  
Dotzé. Trasllat de l'alumnat a un altre centre  
1. En cas que l'alumna o l'alumne es trasllade a un altre centre públic de titularitat de la Generalitat que impartisca ensenyaments contemplats en aquesta convocatòria, la direcció del centre d'origen tramitarà la sol·licitud d'autorització per al trasllat dels materials, a través del correu ktzmtzphicfrtyuyy@ctk.sf. S'ha de fer una única comunicació de trasllat per alumna o alumne, que incloga tots els productes de què disposa. El cost del transport l'assumirà el centre receptor, amb càrrec a les seues despeses ordinàries de funcionament. Una vegada dispose del producte al seu centre, haurà de comunicar la recepció a l'adreça de correu abdpyhdoirjgpufng@kqh.uy.  
2. En el cas que el trasllat afecte equipament informàtic, a més, el centre d'origen sol·licitarà al SAI (http://sai.edu.gva.es), mitjançant una incidència, l'actualització de les dades d'inventari. En la incidència indicarà el codi d'inventari dels equips afectats, el nom de l'alumna o l'alumne que el tinga assignat i el codi i nom del centre receptor.  
  
3. Les actuacions de transició entre etapes han de contemplar el trasllat d'informació sobre l'alumnat que té productes de suport, a fi d'iniciar els tràmits per a gestionar el trasllat al més aviat possible i assegurar que l'alumnat dispose d'aquests a l'inici del curs següent.  
  
Tretzé. Comunicació de disponibilitat per fi d'ús  
1. Quan una alumna o un alumne deixe de necessitar el material adjudicat, la direcció del centre ha de posar-lo en disponibilitat, comunicant-ho a la direcció general competent en inclusió educativa a l'adreça jdczbsbdrkveuhmoi@uja.pu.  
2. Una vegada realitzada la comunicació, el producte passarà a la situació de disponibilitat perquè puga ser aprofitat per un altre centre que el necessite. Mentrestant, quedarà emmagatzemat al centre, a l'espera de ser requerit per a la seua reutilització, moment en el qual es donarà de baixa en el seu inventari.  
3. En el cas que la reutilització per cessió a un altre centre siga d'equipament informàtic, a més, el centre depositari del material sol·licitarà al SAI (https://portal.edu.gva.es/sai/), mitjançant una incidència, l'actualització de les dades d'inventari. En la incidència indicarà el codi d'inventari dels equips afectats, el nom de l'alumna o l'alumne que el tinga assignat i el codi i nom del centre receptor.  
4. Amb l'objectiu de millorar l'eficiència i la sostenibilitat en la provisió de productes de suport, els centres revisaran tots els materials de què disposen i posaran en disponibilitat aquells que no estiguen en ús, mitjançant el tràmit que s'especifica en aquest mateix apartat.  
Catorzé. Manteniment i baixa definitiva  
1. La direcció del centre ha de vetlar pel manteniment dels productes en condicions adequades d'ús i conservació, així com pel màxim aprofitament per tot l'alumnat que els necessite, afavorint sempre que siga possible l'ús compartit i la seua reutilització.  
2. El centre ha d'adquirir, amb càrrec a les seues despeses, protectors per als productes informàtics en el cas que aquests no els porten ja incorporats, i establir les mesures escaients que minimitzen possibles trencaments i pèrdues dels productes proveïts o d'alguna de les seues parts.  
3. En cas de trencament de productes que no siguen ordinadors o tauletes, les reparacions aniran a càrrec del proveïdor si estan en període de garantia i segons les condicions d'aquesta. Fora de la garantia, el centre assumirà el cost de les reparacions, si el producte és reparable, dins dels límits que estableix la normativa vigent en matèria de gestió econòmica de centres educatius.  
4. La valoració de l'estat d'ordinadors i tauletes i l'autorització de la seua baixa quan la reparació no siga possible correspon al SAI (Suport i Assistència Informàtica), per la qual cosa el centre, a més d'emplenar el formulari, ha de contactar amb aquest servei per a informar de la circumstància.  
5. Si l'alumna o l'alumne continua necessitant el material de suport, el centre podrà realitzar una nova sol·licitud, dins del termini establit en el resolc seté, al·legant aquest motiu i sempre que haja tramitat prèviament la baixa del producte inutilitzat.  
6. El material quedarà emmagatzemat temporalment al centre educatiu, a l'espera que la direcció general competent en inclusió educativa autoritze la seua baixa, moment en el qual el producte es donarà de baixa de manera definitiva en l'inventari del centre i la direcció ho comunicarà mitjançant correu electrònic a bkpgnahznsjiewjxj@ifs.lr.  
7. La retirada dels productes s'ha de realitzar de forma segura, responsable i respectuosa amb el medi ambient, d'acord amb les directrius establides per a la gestió i tractament de residus.  
  
Quinzé. Assessorament en el procediment  
Per a la resolució de dubtes o incidències referides al procediment, els centres podran adreçar-se a la direcció general competent en inclusió educativa, a través del correu vzrvoaxnkihdghaou@rfc.qu.  
  
Setzé. Seguiment i supervisió  
La direcció general competent en inclusió educativa establirà els mecanismes necessaris per al seguiment de la gestió i utilització dels productes de suport assignats als centres educatius, de forma complementària i sense perjudici de les funcions en matèria de supervisió que té atribuïdes la inspecció d'educació.  
  
Desseté. Efectes  
Aquesta resolució produirà efectes des de l'endemà de ser publicada en el Diari Oficial de la Generalitat Valenciana.  
  
València, 4 d'abril de 2023.- La directora general d'Inclusió Educativa: Raquel Andrés Gimeno. El director general de Centres Docents: José Joaquín Carrión Candel.